Hvis du henter det utroligt populære spil, Flappy Bird, er der garanti for frustration og hysteriske anfald, og du kan ende med at smadre din tablet eller mobil i arrigskab.

Flappy Bird storhitter blandt brugerne, og det er et spil, man enten elsker eller hader. For grafikken er middelmådig og ligner et gammelt computerspil fra dengang, hvor grafikkort var en by i Rusland. Og hvis man synes grafikken er fesen, så er det intet imod de frustrationer, man oplever, når man spiller spillet. For det er så hundesvært, at det kræver mere end almindelig god tålmodighed at spille mere end tre-fire sekunder. I hvert fald de første mange gange.

Flyv, din lille skiderik!



Spillet går ud på, at man skal få en lille fugl til at flyve igennem en række forhindringer. Fuglen bevæger sig fremad af sig selv, og spilleren skal bare justere højden ved at trykke på skærmen for at få fuglen til at flyve op, og lade være med at trykke, når fuglen skal flyve ned. På den måde skal man hjælpe fuglen på vej gennem forhindringsbanen. Problemet er bare, at det er så sindssygt svært bare at komme igennem forhindringerne. Det er nemlig nærmest umuligt at time fuglens flugt helt præcist. Så når man prøver at flyve igennem de rør, der udgør forhindringerne, er der langt større chance for at man rammer ved siden af, så fuglen dør. Det er sindssygt frustrerende, og hvis man har problemer med sit temperament, så skal man nok helt undgå dette spil. Hver gang man flyver igennem rørene, får man ét point. Efter et kvarter er vi nået en score på tre point og kan allerede mærke blodårerne dunke i tindingen.

Spillet er hentet et utal af gange, og kigger man på kommentarerne, står det hurtigt klart, at her er et spil folk elsker eller elsker at hade. Spillet er udviklet af en vietnamesisk spiludvikler, og det koster ikke en krone at hente spillet. Det kan til gengæld give forhøjet blodtryk og blodskudte øjne, for man bliver hurtigt ret hidsig på den lille fugl.

Du kan se links til spillet her.



